recursal/SuperWikiNEXT-32B huggingface dataset:
צרור צנונים
הצנון (או **צנון הגינה**; שם מדעי: *Raphanus sativus*) הוא ירק ממשפחת המצליבים.

מאפיינים
--------

החלק האכיל הפופולרי ביותר של הצנון הוא האשרוש שהוא החלק דמוי הלפת הגדל מתחת לאדמה, אך כל הצמח אכיל וחלקו העליון יכול לשמש כירק עלה. קליפתו של הצנון יכולה להיות בצבעים רבים. הצנון הידוע ביותר הוא עגול ואדום. סוגים אחרים קיימים בצבע ורוד, ורוד- סגלגל, לבן ואפור-שחור. קיים גם מין גדול וצהוב בעל טעם לימוני מעודן.
הצנון המזרח אסיאתי הלבן הענק מכונה **צנון סיני** או **דאיקון** (daikon). זהו תבלין חלש המכונה בדרך כלל *צנון דאיקון* (daikon radish). המין הנפוץ ביותר של הצנון הוא הצנון דמוי הגזר, אורכו 20 עד 35 סנטימטרים וקוטרו 5 עד 10 סנטימטרים.

פקעת הצנון נאכלת בדרך כלל לא מבושלת, אך מינים קשים יותר מבושלים. לבשר הצנון הטרי מרקם פריך וטעם חריף ומפולפל. "עוקצו" של הטעם נעלם כאשר מקלפים את הקליפה האדומה.

גודלם של מיני הצנון שונה. חלק מהם מגיעים למשקל של מעל קילוגרם. הצנון הוא ירק פופולרי לגינות ירק ביתיות, היות שהוא קל למדי לגידול, ומגיע לבשלות מהר. מיני צנון רבים בשלים 30 יום בלבד לאחר שנזרעו.

הצנון גדל באופן הטוב ביותר באדמה חומצתית עד רגילה, וזקוק לשמש וללחות. עונת השתילה הטובה ביותר היא מתחילת ועד סוף האביב, ועונת ה"קציר" הטובה ביותר היא מסוף הקיץ ועד תחילת הסתיו. הזרעים צריכים להשתל בעומק של סנטימטר אחד. אמוניום גופרתי הוא דשן יעיל. מכל מקום רמת החומציות באדמה צריכה להיבדק לפני שתילת הצנון כיוון שהוא רגיש לרמות חומציות שונות.

הירק קרוי על שום טעמו הֶחריף: בערבית, "**צֻנַאן**" (صنان) פירושה **סירחון**.

בהלכה, צנון מהווה דוגמה לדבר חריף.

זנים
----

בדרך כלל, צנונים יכולים להסתווג לשני זנים ראשיים: קיץ וסתיו. הצנונים מגיעים בצורות, צבעים וגדלים רבים ושונים, כגן צנון שחור, צנון צבעוני וצנון ארוך היכול להגיע לאורך גדול מאורכו של גזר לבן.

ראו גם
------

* צנון מצוי
* דאיקון
* צנונית

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **צנון** |
| ויקיציטוט ציטוטים בוויקיציטוט: **צנון** |
| ויקישיתוף תמונות ומדיה בוויקישיתוף: **צנון** |
| ויקימינים טקסונומיה בוויקימינים: **Raphanus sativus** |

* צנון, באתר ITIS (באנגלית)
* צנון, באתר NCBI (באנגלית)
* צנון, בבסיס הנתונים ARKive (באנגלית)
* צנון, באתר האנציקלופדיה של החיים (באנגלית)
* צנון, באתר Tropicos (באנגלית)
* צנון, באתר GBIF (באנגלית)
* צנון, באתר The Plant List (באנגלית)
* צנון, באתר IPNI (באנגלית)
* צנון, באתר אנציקלופדיה בריטניקה (באנגלית)

הערות שוליים
------------

1. ↑  אברהם אבן-שושן, **המלון החדש**, ירושלים: הוצאת קרית־ספר בע"מ, 1981, כרך שני, עמוד 1143.
2. ↑  שולחן ערוך, יורה דעה, סימן קכ"א, סעיף ז' - "חריף כמו צנון".

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007560615105171
* LCCN: sh85110802
* NKC: ph232600

 |
**אסיטז'** (**ASSITEJ**, ראשי תיבות בצרפתית: "Association Internationale du Theatre de l'Enfance et la Jeunesse", בעברית: האיגוד הבינלאומי של תיאטרון לילדים ולצעירים) הוקם בשנת 1965 כהתקשרות בינלאומית של אנשי מקצוע העוסקים בתיאטרון לילדים ולצעירים. אסיטז' מאפשר להם גישה וחילופי רעיונות ומסורות תרבותיות מכל העולם. ישנם 83 מרכזים לאומיים ברחבי העולם.

בכל שנה מקיים הארגון מפגש אמנותי באתר כלשהו בעולם. אחת ל-3 שנים מקיים הארגון קונגרס עולמי ופסטיבל.
הקונגרסים העולמיים של אסיטז' נערכו בפראג (1966), האג (1968), ונציה (1970), מונטראול (1972, 2005), מזרח ברלין (1975), מדריד (1978), ליון (1981), מוסקבה (1984), אדלייד (1987, 2008), סטוקהולם (1990), הוואנה (1993), רוסטוב על הדון (1996), טרומסה (1999), סיאול (2002), קופנהגן (2011) וורשה (2014).

אסיטז' מקושר למספר רשתות של עוסקים במקצוע, ובהן רשת כלל האמנויות הבינלאומית (IIAN) ורשת מחקר התיאטרון הבינלאומי לקהלים צעירים (ITYARN).

ישראל
-----

סמליל הסניף הישראלי
בישראל ישנו מרכז לאומי של אסיטז' שייסדה אורנה פורת שהייתה גם ממקימי הארגון העולמי. יושבי הראש של אסיטז'-ישראל היו חגית רכבי ניקוליבסקי‏ (2010-1995) ורזי אמיתי (2012-2022) ושניהם אף היו חברים בוועד ההנהלה העולמי של הארגון (רכבי 2003-1997, אמיתי 2011-2005) ועדי בארי (2016-2015), מנכ"ל תיאטרון מופע .

יושבת ראש של אסיטז' ישראל משנת 2022 היא נאוה אדלר-ביק. מנהל העמותה הוא איתי בלייברג. רזי אמיתי מונה כנשיא כבוד של הארגון.

בסניף הישראלי חברים כ-70 יוצרים, אמנים, מנהלי תיאטראות, מפיקים ואנשי אקדמיה. היעד המרכזי של הארגון הוא קידום מעמדם של תיאטרוני הילדים והנוער ויוצרים בתיאטרון לצופים צעירים בישראל תוך חתירה מתמדת להכרה של הממסד התרבותי בחשיבות תחום התיאטרון וחתירה להשגת תמיכה ציבורית ומשאבים לשם כך ומקדם שיתופי פעולה בין יוצרים ותיאטראות והנהלתו משתתפת בקונגרסים בין-לאומיים.

אסיטז' פועל כל השנה לקידום תיאטרון לצופים צעירים. המרכז מקדם את תחום התיאטרון לילדים באמצעות השגת תמיכה ציבורית ותקציבים,

החל משנת 2006, מחלקת עמותת אסיטז' ישראל (המרכז הישראלי לעידוד הצגות תיאטרון לילדים ונוער) את פרס הבמה לילדים ונוער. 

נשיאות כבוד של אסיטז' ישראל בעבר היו אורנה פורת וגילה אלמגור.

קישורים חיצוניים
----------------

* אתר אסיטז' הבינלאומי
* אתר אסיטז' ישראל
* אסיטז' ישראל, ברשת החברתית פייסבוק

הערות שוליים
------------

1. ↑  אסיטז' בעולם, באתר אסיטז' הבינלאומי
2. ↑  אתר IIAN
3. ↑   אתר האינטרנט הרשמי של ITYARN
4. ↑  חגית רכבי ניקוליבסקי, ב"אתר מחזאי ישראל"
5. ↑  אסיטז'-ישראל, באתר אסיטז' הבינלאומי
6. ↑  מרב יודילוביץ', רזי אמיתי יכהן בוועד העולמי של אסיטאז', באתר ynet, 27 בספטמבר 2005
7. ↑  חברי הוועד המנהל, באתר אסיטז' הבינלאומי
8. ↑  אסיטז' ישראל באתר מרכז תיאטרון בובות חולון

|  |  |
| --- | --- |
| בקרת זהויות עריכת הנתון בוויקינתונים | 
* GND: 1090528817
* ISNI: 0000 0001 2165 2647
* LCCN: n87890065
* NKC: ko2009435055
* NLA: 35484345
* SELIBR: 304591
* SUDOC: 026635070
* VIAF: 136658645
* WorldCat: lccn-n87890065

 |
**א-רֻבּע אל-ח'אלי** (בערבית: **الربع الخالي**, "הרֶבע הריק"; תעתיק מדויק: אלרֻבּע אלח'אלי) הוא אזור מדברי בדרום חצי האי ערב המהווה חלק מן המדבר הערבי ונחשב לימת החולות (*erg*) הרציפה הגדולה בעולם.

א-רובּע אל-ח'אלי משתרע על שטח של כ-600 אלף קמ"ר. רובו בגבולות ערב הסעודית ומיעוטו בתימן, בעומאן ובאיחוד האמירויות הערביות. האזור דמוי מלבן שאורכו כ-1200 ק"מ ורוחבו כ-500 ק"מ. גובהו במערב מגיע לכ-600 מ' מעל פני הים, והוא משתפל כלפי מזרח עד לגובה של כ-180 מ'. מדבר א-רובּע אל-ח'אלי שוכן באגן גאולוגי סדימנטרי (אנ'), הנתון בתוך הלוח הערבי, ופניו ברובם מכוסים בחוליות.

א-רובּע אל-ח'אלי הוא מהאזורים הצחיחים ביותר בעולם. הוא אינו מיושב, ואף לא נחקר במלואו. המסעות המתועדים הראשונים של בני אירופה בתוככי א-רובּע אל-ח'אלי היו אלה של ברטרם תומאס ב-1930 ושל סנט ג'ון פילבי (אנ') ב-1932. וילפרד תסיגר חצה את האזור פעמיים בשנים 1946–1950 ופרסם את רשמיו בספרו מ-1959 "חולות ערב" (אנ'). חציית מדבר א-רובּע אל-ח'אלי היא אתגר לספורטאים ולהרפתקנים המנסים לעבור בו בהליכה, ללא תמיכה חיצונית ובמשך זמן קצר ככל האפשר.

מעריכים שבמרחביו טמונים מרבצי נפט וגז אדירים. ב-1948 התגלה בחלקו הצפון-מזרחי שדה הנפט הנחשב לגדול בעולם – שדה גוואר. שדות נפט וגז משמעותיים נמצאים בדרום-מזרח האזור בגבולות עומאן ואיחוד האמירויות, בהם שדה שייבה (אנ').

קישורים חיצוניים
----------------

ויקישיתוף מדיה וקבצים בנושא **א-רובע אל-ח'אלי** בוויקישיתוף
* א-רובע אל-ח'אלי, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4263198-1
* SUDOC: 200644882
* VIAF: 233796081
* WorldCat (עם VIAF): 233796081

 |
**קווילמזאורוס** (שם מדעי: ***Quilmesaurus***) הוא סוג של דינוזאור ממשפחת האבליזאוריים אשר חי בתור הקרטיקון לפני 66–83 מיליון שנה ונכחד עם הכחדת הקרטיקון הגדולה. המאובנים שלו התגלו ב-2001 בערבות פטגוניה, שם נתגלו מספר עצמות רגליים, כנראה של השוקה וחלק מהירך שהתאימו למבנה הרגל של מרבית האבליזאורים. דינוזאור זה קרוי על שם השבט האינדיאני קווילמס (אנ'). שם המין קרוי ע"ש החוקר פיליפ קורי, חוקר בכיר של מאובני תרופודים.

מאפיינים
--------

המאובנים הראשונים של הדינוזאור נמצאו בחנרל רוקה שבריו נגרו בארגנטינה. עצמות הרגל שנמצאו היו ארוכות יחסית ומצוידות לנוע במהירות. הם השתייכו לתרופוד טורף קרוב לקרנוטאורוס. מעריכים שאורכו הכולל של הדינוזאור הגיע ל-5.3 מטר, כך שהוא היה מטורפי- העל של האזור. לא נמצאו מאובני ידיים אך סביר שהן היו זעירות ביותר בהשוואה לדינוזאור. מספר מדענים מעריכים שהם היו שייכים לסוגים אחרים של אבליזאורים כמו האוקזאורוס, הקרנוטאורוס והפיקנונמוזאורוס בפרטים קטנים, כך שמין זה למעשה מבוטל.

הקווילמזאורוס היה כנראה צייד או אוכל נבלות של טרף קטן ששרר בתקופתו כמו טיטנוזאורים ענקיים, מיני ייחודיים של הדרוזאוריים ונודוזאוריים ודרומאוזאוריים זריזים. עם זאת באזור שלטו זוחלים גדולים יותר כמו המפוזאורוס והגיגאנוטוזאורוס העצומים.

קישורים חיצוניים
----------------

ויקישיתוף מדיה וקבצים בנושא **קווילמזאורוס** בוויקישיתוף
* קווילמזאורוס, באתר GBIF (באנגלית)
תבנית {{סרט}} ריקה מתוכן. יש להזין פרמטרים בערך או בוויקינתונים. 
**היחידה ללוחמה לא ג'נטלמנית** (באנגלית: **The Ministry of Ungentlemanly Warfare**) הוא סרט קומדיית ריגול ופעולה בבימויו של גאי ריצ'י, המבוסס על הספר "הלוחמים הסודיים של צ'רצ'יל: הסיפור האמיתי הנפיץ של נואשות הכוחות המיוחדים במלחמת העולם השנייה" מאת דמיאן לואיס משנת 2014. הסרט מציג גרסה בדיונית של אחד המבצעים שביצעה מנהלת המבצעים המיוחדים בתקופת מלחמת העולם השנייה.

הסרט ייצא לאקרנים בארצות הברית ב-19 באפריל 2024.

רקע
---

"היחידה ללוחמה לא ג'נטלמנית" הוא כינוי ליחידת קומנדו שהוקמה על ידי וינסטון צ'רציל ראש ממשלת בריטניה ואיאן פלמינג איש מודיעין וסופר (האיש שיצר את ג'יימס בונד). צ'רצ'יל היה נחוש לזרוק את כללי הלוחמה הישנים של המאה ה-19 ולהסתגל למציאות הלוחמה המודרנית, תוך שימוש בכל האמצעים הדרושים כדי להביס את אויביה של בריטניה. היחידה משכה אליה מגוון של תמהונים ושוברי כללים, ממציאים ולוחמים שהפגינו כישרונות, שחשבו מחוץ לקופסה ושלעולם לא יזכו להערכה מהחברה הבריטית.

לחיילי היחידה שעברו מאחורי קווי האויב היה סיכוי קטן לחזור, ומשימותיהם תוכננו כך שהלוחמים יוכלו לזרוע הרס רב ככל האפשר לפני מותם הסביר. לא רבים שרדו את המלחמה, כך שסיפוריהם נותרו חבויים במשך עשרות שנים.
סיפורם של חיילי הקומנדו האלו הובא בספרו של דמיאן לואיס, עליו מבוסס הסרט.

שחקנים ודמויות
--------------

* הנרי קאוויל - גאס מארץ'-פיליפס
* אייזה גונזלס
* אלן ריצ'סון - אנדרס לאסן
* אלכס פטיפר - ג'ופרי אפליארד
* הנרי גולדינג
* טיל שווייגר
* פרדי פוקס - איאן פלמינג

הפקה
----

פרמאונט רכשה את הזכויות לספרו של דמיאן לואיס The Ministry of Ungentlemanly Warfare: How Churchill's Secret Warriors Set Europe Ablaze and Gave Birth to Modern Black Ops בשנת 2015. גאי ריצ'י חתם כבמאי הפרויקט בפברואר 2021, לפי תסריט מאת ארש אמל, עם ג'רי ברוקהיימר כמפיק הסרט.

### ליהוק

באוקטובר 2022, הנרי קאוויל ואיזה גונזלס היו אמורים לככב, כאשר פרמאונט כבר לא היתה מעורבת וחברת בלאק בר אינטרנשיונל הצטרפה כחברה מפיצה. בפברואר 2023, הוכרז על ליהוק נוסף של אלן ריצ'סון, הנרי גולדינג, אלכס פטיפר וקארי אלוס.

### צילומים

הצילומים החלו ב-13 בפברואר 2023, באנטליה, טורקיה והושלמו באפריל 2023. ביום שבו החלו הצילומים, הוכרז כי Lionsgate רכשה את זכויות ההפצה של הסרט בארה"ב וכי זכויות הפצה בינלאומיות נבחרות נמכרו לאמזון פריים וידאו.

קישורים חיצוניים
----------------

*
**רֶפְלַצְיָה** היא מדיניות כלכלית שננקטת בידי ממשלה על מנת להבריא את המשק, בדגש על רמת המחירים, בדרך כלל לאחר תקופת שפל כלכלי, שגרם לרמת המחירים ולצמיחה לרדת מתחת לצפי ארוך הטווח. כדי להעלות את רמת המחירים (לגרום לאינפלציה) ולעודד צמיחה יכולות ממשלות לנקוט בפעולות כגון הרחבה כמותית, הגדלת הוצאות הממשלה, הורדת שיעור הריבית וצמצום מסים. פעולות כגון אלו מעודדות צריכה פרטית, מגדילות תפוקה, השקעות ותעסוקה ואמורות להעלות את המחירים לרמתם הרצויה. ניתן להנגיד רפלציה למדיניות מכוונת של דיסאינפלציה.

מנגנון הרפלציה
--------------

מקור הכוחות הפועלים ליצירת רפלציה הוא בתקופת השפל הכלכלי עצמו. עקב השפל הכלכלי קיימת אבטלה רחבה, ציוד רב אינו מנוצל ונשחת ומצטבר מלאי גדול של סחורות שלא נמכרו. כתוצאה מכך נוצר שינוי דרסטי במרכיב הוצאות הייצור ומחיר המוצרים. חלקו של השכר במחיר יורד ועולה חלקו של חומרי הגלם, המיכון והוצאות נלוות. היות שחלקו של השכר במחיר הייצור הוא גדול, בסך הכל הוצאות הייצור פוחתות ונוצרים, על ידי כך, סיכויים לריווחיות מחידוש הייצור. יזמים (פרטיים או ממשלתיים) מחדשים את הייצור, הרווחים גדלים, מלאי הסחורות והדירות הפנויות למכירה פוחת ויש צורך בתנופת ייצור. תנופה זו דורשת חידוש המיכון ושדרוגו, השקעות הון, הרחבת אשראי, הנפקות ניירות ערך ופיתוח טכנולוגיות חדשות. כל הדברים האלו מביאים להגדלת הביקוש לסחורות ולשירותים, הגברת התעסוקה עם הפחתת האבטלה, גידול בהכנסה וגידול בביקושים. בשלב זה של הרפלציה מגיע המשק לנקודה האופטימלית שלו. מנקודה זו, אם הביקוש ימשיך לגדול, הדבר יביא בהכרח לעליית מחירים ותסתמן נטייה לאינפלציה.
הרפלציה אינה בהכרח תהליך אוטומטי המתחיל בסוף תקופת שפל כלכלי. תהליך של רפלציה יכול להתאחר, אפילו לתקופה ארוכה עקב סיבות שונות:

* ירידה בריבוי הטבעי הבולמת את הרחבת הביקוש והבנייה
* הסכמי שכר נוקשים בתקופת השפל, המונעים את ירידת השכר
* אי התערבותה של הממשלה בתהליך יכולה להביא להאטת התהליך

סיכוני הרפלציה
--------------

הסיכונים היכולים לנבוע מתהליך של רפלציה הם:

* אינפלציה הנגרמת מעודף ביקוש ועליית מחירים
* התפתחות "בועות" כלכליות עקב מחירים לא ריאליים (ביחוד בתחום הנדל"ן) ומדיניות הלוואות וריבית לא אחראית של בנקים
* הגדלת הוצאות משרדי הממשלה במטרה לגרום באופן מלאכותי מקומות עבודה וביקושים.

ראו גם
------

* אינפלציה
* דיסאינפלציה
* דפלציה

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **רפלציה** |
**זירת הפשע-מחלקת סייבר** (באנגלית: CSI-Cyber: Crime Scene Investigation Cyber devisoin ובקיצור CSI Cyber) היא סדרת בת של סדרת המתח-משטרתית המצליחה זירת הפשע. הסדרה מתארת את עבודת חוקרי הזיהוי הפלילי במחלקת סייבר, שעוסקים בפענוח מקרי פשע הכוללים מחשוב ומכשור דיגיטלי. הסדרה עלתה לרשת CBS ב-4 במרץ 2015.

ב-12 במאי 2016 הסדרה בוטלה לאחר שתי עונות בלבד.

עלילה
-----

הסדרה מתמקדת במחלקת FBI, ביחידת הסייבר, הממוקמת בוושינגטון, בראשות הסוכנת אייברי ראיין (פטרישה ארקט), פסיכולוגית התנהגותית לשעבר שהצטרפה ל-FBI כיועצת, ושהקימה את התוכנית לשיקום אסירים פצחנים ביחידה לחקר פשעי סייבר. הסדרה עוקבת אחרי מקרי פשע הכוללים התנהלות סייברית מסוג שהיא לרבות: פריצות מחשבים, גנבת מידע דיגיטלי ושימוש במכשור ומדיה חברתית לביצוע פשעים בכל רחבי צפון אמריקה. כל פרק מתחיל בהצגת מושג מתחום הסייבר והסבר עליו, המושג קשור לעלילת הפרק הנוכח.

סקירת הסדרה
-----------

| עונה | פרקים | שודרה לראשונה (ארצות הברית) |
| --- | --- | --- |
| הפרק הראשון | הפרק האחרון |
|  | 1 | 13 | 4 במרץ 2015 | 13 במאי 2015 |
|  | 2 | 18 | 4 באוקטובר 2015 | 13 במרץ 2016 |

דמויות ושחקנים
--------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
**דר' אייברי ראיין (פטרישה ארקט)**- סגנית מנהל ה-FBI וראש מחלקת הסייבר.
דר' אייברי ראיין הייתה פסיכולוגית בעלת שם בניו יורק, כאשר מאגר הנתונים על המטופלים שלה נפרץ על ידי פצחן, מה שהביא לרצח אחד המטופלים, בעקבות כך פנתה לעזרת ה FBI ואף המשיכה לעבוד איתם כאשר בהמשך אף מונתה לראש אגף סייבר ב- FBI והקימה את תוכנית השיקום לאסירים פצחנים (האקרים).

קישורים חיצוניים
----------------

ויקישיתוף מדיה וקבצים בנושא **CSI סייבר** בוויקישיתוף
* 

* אתר האינטרנט הרשמי של CSI סייבר
* CSI סייבר, ברשת החברתית אקס (טוויטר)

* "CSI סייבר", במסד הנתונים הקולנועיים IMDb (באנגלית)

* "CSI סייבר", באתר Rotten Tomatoes (באנגלית)

* "CSI סייבר", באתר Metacritic (באנגלית)

* "CSI סייבר", במסד הנתונים הקולנועיים KinoPoisk (ברוסית)
חזית ההיכל מאז 2018
**היכל התהילה הלאומי לכדורגל** הוא ארגון ומוזיאון הממוקם באצטדיון טויוטה שבפריסקו, טקסס בארצות הברית ובו מונצחים כדורגלנים, מאמנים ואישים אחרים שתרמו לכדורגל האמריקאי. היכל התהילה נוסד ב-1950 על ידי אגודת "הזקנים" של פילדלפיה - קבוצה של שחקני כדורגל מקצוענים וחובבים לשעבר שרצו להכיר בהישגי הכדורגל בארצות הברית.

המוזיאון נפתח ב-12 ביוני 1999 באונאונטה, ניו יורק, וכלל את היכל התהילה, ספרייה ואזור משחקי כדורגל אינטראקטיבי. בספטמבר 2015, הוכרז כי מוזיאון היכל התהילה החדש ייבנה באצטדיון טויוטה בפריסקו, טקסס - ביתו של מועדון הכדורגל דאלאס מה-MLS. המוזיאון החדש נחנך ב-20 באוקטובר 2018, ומכיל מזכרות ותערוכות מתחלפות.

נכון לשנת 2023, זכו להיכלל בהיכל התהילה 322 חברים בסך הכול: 169 שחקנים ושחקניות ו-153 בונים. לאורך רוב שנות פעילותו של היכל התהילה, הייתה התעלמות מכדורגלנים ששיחקו בתחילת ואמצע המאה ה-20. ב-2005 הוחלט לשנות זאת, והוקם פאנל היסטוריונים מיוחד שסקר את הכדורגלנים שפעלו לפני הקמת ליגת ה-NASL. מתוך 150 שחקנים שעמדו בקריטריונים לזכאות, הפאנל המליץ פה אחד על חמישה שחקנים שכונו "חמשת המופלאים", ולאחר אישור הדירקטוריון הם נכנסו להיכל התהילה.

הליך הבחירה
-----------

### שחקנים

כדי להיות זכאי לבחירה בקטגוריה זו, אדם חייב לעמוד בקריטריון מספר 1, ובאחד מקריטריונים 2 או 3:

1. פרש לפני שלוש שנים לפחות, אך לא יותר מ-10 שנים.
2. שיחק לפחות 20 משחקים בינלאומיים עבור נבחרת ארצות הברית (גברים או נשים). דרישה זו מצטמצמת ל-10 משחקים אם המשחקים היו לפני 1990.
3. שיחק לפחות חמש עונות בליגה אמריקאית מהדרגה הראשונה (MLS או NWSL כיום), וזכה באליפות הליגה, או בגביע ארצות הברית הפתוח, או נבחר למשחק האולסטאר לפחות פעם אחת.

### ותיקים

שחקנים שעמדו בקריטריונים 2 או 3 ופרשו לפני יותר מ-10 שנים מוכנסים אוטומטית לרשימת הזכאות לשחקנים ותיקים.

### בונים

כדי להיות זכאי בקטגוריה זו, לאדם חייבת להיות השפעה גדולה, מתמשכת וחיובית על הכדורגל בארצות הברית ברמה הלאומית או בליגה הראשונה. בשל האופי הרחב והכללי של הקריטריונים, ניתן לשקול מועמדות לקטגוריה זו. המועמדויות נבדקות על ידי היסטוריון וחוקר היכל התהילה אשר מגישים להיכל התהילה את המלצותיהם באשר לנאותות של המועמד.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **היכל התהילה הלאומי לכדורגל** |

* 

* אתר האינטרנט הרשמי של היכל התהילה הלאומי לכדורגל (באנגלית)

הערות שוליים
------------

1. ↑  National Soccer Hall of Fame: Hall History, באתר היכל התהילה‏, 12 במרץ 2017
2. ↑  The Magnificent Five, באתר Soccer History USA‏, 11 ביולי 2005
**בנג'מין אופיימי טיידי** (באנגלית: **Benjamin Opeyemi Teidi**; נולד ב-5 במאי 1994 בלאגוס שבניגריה) הוא כדורגלן ניגרי המשחק בעמדת הקשר האחורי.

קריירת מועדונים
---------------

טיידי החל את הקריירה המקצוענית שלו בקבוצות גגרה, גוריה לנצ'חותי, אלגתי מרנאולי, אימרתי חוני ומראני מרתווילי, בהן שיחק במסגרת ליגת העל הגאורגית וליגת המשנה הגאורגית.

ב-10 ביולי 2018 חתם טיידי בלייפאיה מליגת העל הלטבית. ב-29 ביולי ערך את הופעת הבכורה שלו במועדון, בניצחון 2–6 על ולמיירה במסגרת המחזור ה-16 בליגה לעונת 2018. בסך הכל ערך חמש הופעות ליגה במדי המועדון.

ב-1 בינואר 2019 חתם טיידי בדינמו בתומי מליגת העל הגאורגית. הוא שיחק במועדון במשך ארבע עונות, בהן ערך 101 הופעות ליגה והבקיע שבעה שערים. הוא זכה עם המועדון באליפות גאורגיה ובסופר קאפ הגאורגי.

תארים
-----

דינמו בתומי
* אליפות גאורגיה (1): 2021
* הסופר קאפ הגאורגי (1): 2022

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר FootballDatabase.eu

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"בנג'מין טיידי"**.
**Hebrew school** (בתרגום חופשי: "בית ספר עברי" / "בית ספר לעברית") הוא מודל לבתי ספר יהודיים בתפוצות, ובפרט במדינות דוברות-אנגלית. בתי ספר אלו מתמקדים בהעברת נושאים יהודיים וציונים לתלמידיהם: היסטוריה יהודית, לימוד השפה העברית והכנה לטקסי בר המצווה ובת המצווה. בית הספר העברי ממוקם בדרך כלל בכיתות ייעודיות בבית הכנסת, בהדרכת מורה לעברית ואף רב מקומי.

רקע
---

על פי מאמר ב-"Jewish Quarterly Review" שכותרתו "The Jewish Sunday School Movement in the United States" משנת 1900, ההתחלה המדויקת של בתי הספר היהודיים בימי ראשון לא ברורה. יש המייחסים את יצירותיה של רבקה גרץ מפילדלפיה כתרומה משמעותית להתפתחות החינוך העברי בארצות הברית. גרץ טענה כי הכרחי להעניק חינוך יהודי לבני הנוער המגיעים מרקע חילוני לחלוטין.

תוכנית הלימודים
---------------

בית הספר העברי מתרחש בדרך כלל ביום ראשון ולעיתים גם בימי שלישי או רביעי בשעות אחר הצהריים לאחר חינוך החול בבתי ספר פרטיים או ציבוריים.

כיום, חינוך עברי ממוצע מתחיל בשלב הגן ומגיע לשיאו בכיתה י'. בשלב זה יש מתקיים תהליך הדומה לקונפירמציה בבתי הספר רפורמים וקונסרבטיביים, אך לא בבתי ספר אורתודוקסיים. תלמידים אורתודוקסים לומדים בדרך כלל בבתי ספר דתיים כמו ישיבות, שם הם לומדים תורה ותלמוד. החינוך האורתודוקסי מכשיר לרוב נערים צעירים לרבנות וכולל לימוד מעמיק יותר מהחינוך העברי. הבדל נוסף בין החינוך האורתודוקסי לבין זה העברי הוא השילוב המגדרי. בבתי הספר העבריים ישנו שילוב מגדרי בין נערים לנערות, לעומת הפרדה במוסדות האורתודוקסיים.

### גן וכיתה א'

במהלך הגן ובכיתה א', התלמידים מתוודעים לחגים יהודיים בולטים. יתר על כן, הם מתוודעים אל האלפבית העברי. בנוסף על כך, התלמידים לומדים עברית בסיסית ואת ברכות השבת. בכיתה א' לומדים התלמידים את סיפורי ספר בראשית.

### כיתה ב' עד כיתה ה'

בשלב זה התלמידים מרחיבים את ידיעתם ביהדות, ובהן קריאת שמע וברכות בסיסיות (ברכת המוציא לחם מן הארץ, ברכת בורא פרי הגפן וכו'). התלמידים לומדים את מושג הצדקה, מנהגים יהודיים נפוצים, ההיסטוריה היהודית ולימודי ארץ ישראל. השיעורים עשויים לכלול גם נושאי אתיקה ומוסר יהודיים.

קישורים חיצוניים
----------------

ויקישיתוף מדיה וקבצים בנושא **Hebrew school** בוויקישיתוף

הערות שוליים
------------

1. ↑  "The Jewish Sunday School Movement in the United States". *The Jewish Quarterly Review*. New York: MacMillan Company. **12**. 1900.
2. ↑  "Temple Emanu-El".
3. ↑  "Curriculum". אורכב מ-המקור ב-19 במאי 2009. נבדק ב-9 בספטמבר 2009. `{{cite web}}`:  (עזרה)
**מרכז מורשת יהדות בבל** הוא מוזיאון ומרכז מחקר באור יהודה.

היסטוריה
--------

נוסד בשנת 1973 כמוסד ללא כוונת רווח במטרה לאסוף, לשמר, להנציח את מורשת יהדות בבל. למטרה זו מפעיל "המרכז" מכון מחקר, הוצאה לאור, ספרייה וארכיונים. במסגרת המכון נערכים כנסים אקדמיים, מחקרים שחוקר אספקטים של שירה, פרוזה, מוזיקה, ריקוד ומחזאות, לבוש שהם חלק ממורשת יהדות בבל.

המרכז מפעיל גם את "מוזיאון יהדות בבל" שנפתח לציבור בשנת 1988, ומציג תערוכות קבועות ומתחלפות.

אגפי המרכז
----------

האגף ההיסטורי מספר את תולדותיה של יהדות בבל. האגף האתנוגרפי מציג את אורח חייהם של היהודים, מנהגים ההווי והתרבות החומרית. אגף זה עוסק אף באיסוף חפצים ופרטי לבוש של יהדות עיראק לצורכי שימור ותיעוד. הגלריה לאומנות פלסטית מציגה תערוכות מתחלפות המתכתבות עם המורשת והתרבות של יהודי בבל. במסדרונות המרכז מוצגים ציורים של שלמה כדורי המתארים את יהדות בבל.

מוזיאון יהדות בבל
-----------------

המרכז מפעיל גם את "מוזיאון יהדות בבל" שנפתח לציבור בשנת 1988. במוזיאון מוצגים ממצאים שונים, החל מתמונות ועד חפצים היסטוריים של עולי עיראק. במוזיאון מוצגים למבקרים פרקים מתולדות יהודי בבל לדורותיהם במשך למעלה מ-2600 שנה.

באמצעות תערוכות הקבע, מוצגות תרומתן של ההנהגה הרוחנית של הישיבות הגדולות וההנהגה הגשמית של ראשות הגולה לקיומו של העם היהודי, כמו גם יחסי הקהילה עם השלטון והחברה הסובבת בתקופות השונות. התערוכות במוזיאון מפנות זרקור לעבר הקהילות השונות המרכיבות את יהדות בבל ולתמורות שחלו בהן במאות השנים האחרונות, כמו גם לעבר המוסדות העצמאיים שהקימו.

במוזיאון תערוכות מיוחדות המוקדשות למאורעות המרכזיים בחייהם של יהודי עיראק במאה ה-20, הפרהוד (פרעות חג השבועות 1941), הקמת התנועה הציונית בגלוי ובמחתרת העלייה ההמונית וההשתלבות במדינת ישראל.

המוזיאון מארגן גם חוגים לבני נוער בנושא שירה וריקוד ממורשת יהדות בבל במטרה להנחיל לדור הצעיר את ערכי המורשת.

מבנה המוזיאון עוצב סביב מוטיב הבית היהודי המסורתי בעיראק, כשבלבו החצר הפנימית. כמו כן, שוחזרו סמטה ברובע היהודי ובית הכנסת הגדול בבגדאד.

ב-25 באפריל 2013, ביקר נשיא המדינה שמעון פרס במרכז. את ביקורו סיכם במילים הבאות:

"אי אפשר שלא להתפעל מהמפעל התרבותי והמחקרי הנפלא, המוצא את ביטויו המיוחד במרכז מורשת יהדות בבל... חובה מוסרית ולאומית היא לחקור, לאסוף, לתעד ולשמר את כל נתיביה ושכיותיה של הקהילה הזאת ... גם הפזורה של יהודי עיראק בחו"ל שרישומה הטוב ניכר בארצות העולם, רתומה למשימה הזאת ושותפה למפעל הזה".

פרס
---

* התשמ"ט– 1989 פרס יושב ראש הכנסת על העמקת הידע והתודעה של העם היהודי לעדותיו

קישורים חיצוניים
----------------

ויקישיתוף מדיה וקבצים בנושא **מרכז מורשת יהדות בבל** בוויקישיתוף
* 

* אתר האינטרנט הרשמי של מרכז מורשת יהדות בבל (בעברית ובאנגלית)
* 

* מרכז מורשת יהדות בבל, ברשת החברתית פייסבוק

* מרכז מורשת יהדות בבל, סרטונים בערוץ היוטיוב
* מרכז ומוזיאון מורשת יהדות בבל (אור יהודה), דף שער בספרייה הלאומית

הערות שוליים
------------

1. ↑  כנסת ישראל, מקבלי הפרסים של קרן פרס יושב ראש הכנסת לאיכות החיים (עמ' 4)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265359405171
* ISNI: 0000 0001 2187 2340
* LCCN: n82148513
* VIAF: 152524234
* WorldCat: lccn-n82148513

 |
**שיפי חריטן** (נולדה בי"ט באב תשמ"ה, 6 באוגוסט 1985) היא אשת תקשורת, עיתונאית ושדרנית רדיו.

ביוגרפיה
--------

נולדה ביישוב יקיר שבשומרון, לזיסל ולרב ישראל אריה הכהן שקרקה, בילדותה עברו ליישוב עמנואל ולמדה בבית ספר יסודי ובתיכון 'בית יעקב' בעמנואל.

בתקשורת
-------

ב־2008 החלה את דרכה העיתונאית, בעריכת חדשות ומדור דעות וטור שבועי ב'קצר נט' - אתר חדשות חרדים בקצרה.

ב-2010 הקימה את 'מאמי' – ניוזלטר שבועי לנשים חרדיות, מתוך רצון לתת מענה לחרדיות באינטרנט שמחפשות תוכן איכותי שלא נכנס לעיתוני הפרינט בעיקר מטעמי צניעות עם רשימת התפוצה שלמעלה מ-3500 נרשמות, ונמשך במשך כשלוש שנים.

ב-2013 הייתה עורכת למשך כשנה את מוסף 'משפחתנו'- לנשים וילדים בעיתון המחנה החרדי, ועורכת חדשות באתר JDN לתקופה.

כתבה באתר המקום הכי חם בגיהנום.

היית בין הפעילים בהקמת אתר 'דוסים' ובעלת טור באתר בשם 'זעם נשי' והיית מתראיינת באופן קבוע לרדיו וטלוויזיה בהם ל'ירקון 70' וסדרת תוכניות עם אלי ביתאן, שנקראת "דוסים בחללית".

במאי 2015 התמנתה לעורכת ראשית של 'לובי נשי' באתר חדרי חרדים, ב-2018 עזבה וחזרה ב-2019 כשהתחלפו הבעלים, לעוד שנה, קידמה הרבה אג'נדות לפנים חרדיות, התייחסה לתופעה של אלימות כלפי נשים, ערכה תחקירים, ביקרה במעון לנשים מוכות חרדיות ועוד.

ב-2018 ו־2019 הגישה פינת שבועית של לייף סטייל בתוכנית "מנדי ביתאן" בכאן מורשת.

ב־2019 התחילה לעבוד באתר בחזית, שם ערכה את מדור ומגזין 'רגע לנפש' למשך שנתיים.

ב־2020 השתתפה חריטן בסדרה הדוקומנטרית "נייעס" מבית כאן 11 העוסקת בעולם התקשורת החרדית.

עורכת מגזין 'מרגלית' – עיתון הנשים של יום ליום ושדרנית ברדיו קול ברמה, מגישה תוכנית שבועית 'בואי בשלום' מדי יום חמישי.

חיים אישיים
-----------

ב־2003, התחתנה עם ארלה חריטן, להם נולדו שלושה ילדים. ב־2021 התחתנה בשנית, עם בצלאל גרימברג. מתגוררת בנתניה.

קישורים חיצוניים
----------------

* שיפי חריטן, ברשת החברתית פייסבוק
* שיפי חריטן, ברשת החברתית אינסטגרם
* שיפי חריטן, ברשת החברתית אינסטגרם

הערות שוליים
------------

1. ↑  יוסי ניכטגר, ‏הבית נשרף כליל, 'הזוהר' נותר שלם, באתר כיכר השבת, 20.10.2009
2. ↑  אתר שכבר לא קיים
3. ↑  מאמי מספר 1
4. ↑  שיפי חריטן, שיפי חריטן, Author at המקום הכי חם, באתר "המקום הכי חם בגיהנום"
5. ↑  עד 2015 זעם נשי
6. ↑  אפרת פינקל, שיפי חריטן חוזרת ל'לובי נשי': "אני באה עם משהו חדש" באתר פאשקעוויל, 07.02.2019
7. ↑  רגע לנפש אתר בחזית
8. ↑  משה נעים, נַיֶיעס – סדרה ב"כאן 11" המגוללת את סיפורה של התקשורת החרדית, באתר "כאן ישראל", 10 במרץ 2020
9. ↑  בואי בשלום באתר קול ברמה
**זית קלמטה** (ביוונית: **Ελιά Καλαμών**) הוא זית שצבעו סגול כהה בעל מרקם חלק ובשרני הנקרא על שם העיר קלמטה, שבדרום-מערב חצי האי פלופונסוס שבדרום יוון.

תיאור
-----

ניתן להבחין בין עץ זית רגיל לעץ זיתי הקלמטה לפי גודל העלים. עלי זית הקלמטה גדולים כמעט פי שניים מעלים של זני זית אחרים.

העץ מניב פרי גדול בצורה אסימטרית מוארכת ומיוחדת, הוא רגיש לקור ועמיד במזג אוויר חם, רגיש לדוררת ועמיד בפני זבוב הפירות.

את הזיתים לא מוסקים במכונה אלא באופן ידני, זאת על מנת למנוע פגיעה באיכות הזית.
בשל תפוקת השמן הנמוכה של זיתי הקלמטה, ברוב המקרים נמכרים הזיתים למאכל, כבושים בחומץ, יין או שמן זית, ומשמשים כמרכיב חשוב במטבח היווני.

לזיתי הקלמטה יש מעמד של מוצר מקור מוגן (PDO) באיחוד האירופי (EU), על מנת להבטיח שלזיתים שמקורם באזור קלמטה בלבד יש את הזכות להיות ממותגים כזיתי קלמטה אם יימכרו באיחוד האירופי.

הכנה
----

קיימות שתי שיטות להכנת זיתי קלמטה:
השיטה הקצרה אורכת כשבוע ימים עד לסיום התהליך, תחילה יש להסיר את טעמו המר של הזית באמצעות השריית הזיתים למשך שבוע במים נקיים או מי מלח, לאחר מכן נארזים במי מלח, חומץ, יין, שמן זית ופרוסות לימון, לעיתים חותכים את הזיתים כדי לקצר את התהליך. בשיטה הארוכה יש להשרות את הזיתים חתוכים במים עם מלח ולהסיר את טעמם המר. תהליך זה אורך עד כשלושה חודשים.

קישורים חיצוניים
----------------

* היתרונות הבריאותיים של זיתי הקלמטה, באתר ‏מאקו‏, 14 במאי 2021

הערות שוליים
------------

1. ↑  Korina Miller, Lonely Planet Publications (Firm), **Discover Greece**, Footscray, Vic ; Oakland, CA. : Lonely Planet, 2010, ISBN 978-1-74220-000-2
2. ↑  paulina, On the different varieties of Greek olives, Isle of Olive (באנגלית בריטית)
3. ↑  Zeev Wiesman, **Desert Olive Oil Cultivation: Advanced Bio Technologies**, Academic Press, 2009-06-24, ISBN 978-0-08-092142-6. (באנגלית)
**סקו מוחמד פופאנה** (נולד ב-7 במאי 1995) הוא כדורגלן מחוף השנהב המשחק כקשר עבור אל-איתיפאק מליגת העל הסעודית ובנבחרת חוף השנהב.

קריירה
------

פופאנה נולד בפריז, צרפת. והחל את הקריירה שלו במחלקת הנוער של פריז. בגיל 15 עבר ללוריאן ולאחר שנתיים עבר לאנגליה כאשר הצטרף למנצ'סטר סיטי מהפרמייר ליג ב-2013 ומיד נשלח לקבוצת הפיתוח.

פופאנה החל לשחק בקביעות בקבוצת הנוער של המועדון ואף כבש מספר שערים. במהלך משחק ידידות של קבוצת המילואים של מנצ'סטר סיטי נגד רייקה, הוא ספג קריאות גזעניות משחקן היריבה וכתוצאה מכך שחקני סיטי עזבו את המגרש והמשחק בוטל.

בנובמבר 2014 הושאל פופאנה לפולהאם מהצ'מפיונשיפ עד ינואר 2015. הוא ערך את הופעת הבכורה שלו כמחליף והרשים מאוד, מה שהוביל להארכת תקופת ההשאלה עד סוף העונה. הוא כבש את שער הבכורה שלו בניצחון 0-2 על האדרספילד במרץ 2015. בסך הכל ערך 25 הופעות וכבש שער אחד בפולהאם לפני שחזר למנצ'סטר סיטי.

לאחר שערך שתי הופעות במדי מנצ'סטר סיטי במסע משחקים באוסטרליה, הושאל פופאנה לבסטיה מליגת העל הצרפתית לעונת 2015/2016. הוא ערך את הופעת הבכורה שלו בליגה הצרפתית במשחק הפתיחה של העונה ושיחק 90 דקות מלאות בניצחון 1-2 על ראן. בסך הכל ערך 32 הופעות וכבש שער אחד עבור בסטיה.
לאחר שלוש שנים במנצ'סטר סיטי, פופאנה חתם באודינזה מהסרייה א' האיטלקית לחוזה לחמש שנים תמורת 2.5 מיליון אירו. הוא ערך את הופעת הבכורה שלו במשחק הפתיחה של העונה בהפסד 0–4 לרומא.

באוגוסט 2020 חתם פופאנה על חוזה לארבע שנים בלאנס מהליגה הצרפתית. הוא כבש את שער הבכורה שלו במדי לאנס בפברואר 2021 נגד דיז'ון. בעקבות יכולת טובה, הוא זכה בתואר שחקן החודש של ליגת העל הצרפתית עבור ספטמבר 2021. במאי 2022 הוא זכה בפרס מארק ויוויאן פו ככדורגלן האפריקאי הטוב ביותר בצרפת לעונת 2021/2022, לאחר שכבש 8 שערים ב-37 הופעות. באוגוסט 2022 האריך את חוזהו בלאנס עד 2025.

ביולי 2023 חתם פופאנה בא-נסר הסעודית ל-3 שנים תמורת כ-25 מיליון אירו. בינואר 2024 הושאל לאל-איתיפאק עד לסוף העונה.

נבחרת לאומית
------------

פופאנה היה יכול לייצג את נבחרות צרפת או חוף השנהב מכיוון שהוריו משם. הוא ייצג את צרפת במספר נבחרות נוער לאומיות. באפריל 2017 בחר פופאנה לייצג את נבחרת חוף השנהב.

הוא ערך את הופעת הבכורה שלו בהפסד 0–2 למרוקו במוקדמות מונדיאל 2018 בנובמבר 2017.

נכלל בסגל נבחרת חוף השנהב לטורניר גביע אפריקה לאומות 2023.

קישורים חיצוניים
----------------

ויקישיתוף מדיה וקבצים בנושא **סקו פופאנה** בוויקישיתוף
* סקו פופאנה, ברשת החברתית אקס (טוויטר)
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Lens captain Seko Fofana completes €25m transfer to Saudi Pro League side Al Nassr, theathletic
2. ↑  LA LISTE באתר הרשמי של פדרציית הכדורגל האיווארית, 28 בדצמבר 2023 (בצרפתית)

| **נבחרת חוף השנהב – גביע אפריקה לאומות 2023 (אלופת אפריקה)** |
| --- |
| 1 י. פופאנה • 
2 דיומאנדה • 
3 קונאן • 
4 סרי • 
5 סינגו • 
6 ס. פופאנה • 
7 קוסונו • 
8 קסייה • 
9 במבה • 
10 קונאטה • 
11 קראסו • 
12 בולי •
13 בוגה • 
14 דיאקיטה •
15 גראדל •
16 פולי •
17 אורייה •
18 א. סנגארה •
19 פפה •
20 קוואמי •
21 אנדיקה •
22 האלר •
23 ב. סנגארה •
24 אדינגרה •
25 דומבייה •
26 דיאלו •
27 אמאני •
מאמן: גאסה | חוף השנהבחוף השנהב |
**זַיִת יוּנאן** (שם מדעי: ***Olea yuennanensis***, בכתב סיני **云南木犀榄**, בפין-יין: **Yúnnán mùxī lǎn**), הוא מין צמח השייך לסוג זית. זהו שיח או עץ קטן שגובהו בין מטר ל-12 מטרים הגדל ברפובליקה העממית של סין. הוא סווג בתת-הסוג *Tetrapilus* על ידי הבוטנאי הבריטי פיטר שואו גרין (Peter Shaw Green) בעדכון שערך לסוג זית (2002) יחד עם תיאור המין והשמות המדעיים הנרדפים.

תיאור
-----

זית יונאן הוא שיח או עץ ירוק-עד בגובה מטר עד 12 מטרים. הענפים מכוסים בפלומה עדינה.

המרקם של העלים דמויי עור, כשאורך הפטוטרת בין 3 ל-7 מילימטרים. אורך הטרף הוא בין 5 ל-7 סנטימטרים, ורוחבו בין 1.2 עד 4.5 סנטימטרים. צורתו סגלגלה או דמוי רומח הפוך, כשהקצה חד, והוא נטול פלומה. משני צדי העורק המרכזי יש שישה עורקים צדדים שקועים. שולי העלה שלמים או משוננים.

הפרחים מסודרים בתפרחת, אורכם בין 2 ל-4 סנטימטרים, נטולי שערות או עם מעט שערות. הפרחים זכריים בלבד או הרמאפרודיטיים. לפרח ארבעה עלי גביע באורך 0.5 מילימטרים, עלי הכותרת לבנים או בגוון שמנת בקוטר 1.5 עד 3 מילימטרים. הפרי הוא בית גלעין סגלגל, אורכו בין 0.7 ל-1 סנטימטרים, גונו שחור והוא מעט בשרני.

תפוצה ואקולוגיה
---------------

תחום התפוצה של זית יונאן הוא במחוזות סין העממית סצ'ואן, ויונאן. הוא גדל בסבך שיחים או ביערות בגבהים שבין 800 ל-2,300 מטרים. כתלות במיקום ובגובה הוא פורח בין פברואר לנובמבר ומייצר פירות בין מאי לדצמבר. העץ מעדיף קיצים לוהטים וחורפים שאינם קרים מדי, אבל הוא אינו קסרופיט (xerophyte - צמח בעל כושר עמידה בתנאי יובש) וזקוק ללחות. מצב הסיכון של מין זה לא הוערך.

טקסונומיה
---------

את השם המדעי *Olea yuennanensis* קבע הבוטנאי האוסטרי היינריך וון הנדל-מאצטי (Heinrich von Handel-Mazzetti, מקוצר ל-.Hand.-Mazz‏; 1882–1940) ב-1936. ב-1995 טען הבוטנאי הבריטי פיטר שואו גרין (Peter Shaw Green) שמין זה זהה למין *Olea tsoongii*, וטענה זו התקבלה על ידי עורכי Flora of China ב-1996. עם זאת, ב-2002 חזר בו גרין. ההבדל בין שני המינים הוא שבמין *O. tsoongii* הענפים והפטוטרות חסרי פלומה והתפרחות הן באורך 7–18 סנטימטרים.

במקומות שונים מופיע שם המין בטעות באיות *yunnanensis* בשל האיות המקובל למחוז שבו גדל המין.

### שמות מדעיים נרדפים

* *O. yuennanensis var. xeromorpha Hand.-Mazz.*, op.cit. 1009 (1936) type Yunnan. (holotype WU).
* *O. brevipes* L.C. Chia (1955).
* *O. tsongii sensu* Green (1995). (גרין חזר בו משם זה ב-2002)

### דמיון למינים אחרים

מין זה קרוב מאוד למין *Olea brachiata*. יש נטייה קלה של העלים במין זה להיות ארוכים יותר ושפת העלים כמעט שאינה משוננת, כשהמרווח בין השיניים רחב יותר והשיניים קהות יותר.

ענפים צעירים של מין זה מכוסים בפלומה ולא חסרי שיער כמו המין *Olea hainanensis*. בנוסף, שני המינים גדלים באזורים גאוגרפיים נפרדים.

שימושים
-------

מין זה משמש להכנת בונסאי או כעץ נוי של פארקים וגנים.

קישורים חיצוניים
----------------

* זית יונאן, באתר NCBI (באנגלית)
* זית יונאן, באתר האנציקלופדיה של החיים (באנגלית)
* זית יונאן, באתר Tropicos (באנגלית)
* זית יונאן, באתר GBIF (באנגלית)
* זית יונאן, באתר The Plant List (באנגלית)
* זית יונאן, באתר IPNI (באנגלית)

הערות שוליים
------------

1. 1 2 3  P. S. Green, *A Revision of Olea L. (Oleaceae)'*, Kew Bulletin, Vol. 57, No. 1 (2002), pp. 91-140
2. 1 2 3 4 5 6  'Olea yuennanensis' from the website Trees and Shrubs Online
3. ↑  זה התחום המופיע במאמר של גרין. בוויקיפדיה בסינית נכתב (ללא מקור) שהעץ גדל גם במחוז גוויג'ואו וגם בתאילנד.
**רוברט קוטר** (אנגלית: Robert Cooter) הוא פרופסור בחוג לכלכלה של אוניברסיטת קליפורניה בברקלי, המתמחה בניתוח כלכלי של המשפט.

רוברט קוטר סיים את חוק לימודיו לתואר הראשון בקולג' סווארטמור בשנת 1967, השלים את התואר השני באוניברסיטת אוקספורד בשנת 1969 ואת הדוקטורט באוניברסיטת הרווארד בשנת 1975. מאותה שנה החל ללמד באוניברסיטת קליפורניה בברקלי והצטרף לבית הספר למשפטים (Boalt Hall) של האוניברסיטה ב-1980. הוא מרבה להרצות במכון למחקר מתקדם בפרינסטון וזכה למלגות יוקרתיות ופרסים רבים, בכללם גוגנהיים, פרופסור אורח על שם ג'ק נ. פריטצקר בבית הספר למשפטים שבאוניברסיטת נורת'ווסטרן, ולאחרונה במלגת המחקר על שם מקס פלנק. הוא היה פרופסור אולין בבית הספר למשפטים של אוניברסיטת וירג'יניה והרצה באוניברסיטת קולון ב-1989. הוא משמש כעורך שותף של International Review of Law and Economics. הוא אחד מן המייסדים של אגודת American Law and Economics ושירת מ-1994 עד 1995 כנשיאה. ב-1999 הוא נבחר לאקדמיה האמריקאית לאמנויות ולמדעים.

ביבליוגרפיה
-----------

קוטר פרסם מגוון רחב של מאמרים על חוק פרטי, משפט חוקתי וכלכלה, ועל הניתוח הכלכלי של המשפט.
פרסומיו האחרונים כוללים מהדורה רביעית של ספר לימוד חשוב Law and Economics (with Ulen, 1999), שגם תורגם לספרדית, איטלקית, יפנית, סינית וקוריאנית. הוא גם מחברו של המאמר "Commodifying Liability" בספר The Fall and Rise of Freedom of Contract (1999), המאמר Law from Order: Economic Development and the Jurisprudence of Social Norms", בתוך הספר Not-so-Dismal Science: A Broader, Brighter Approach to Economies and Societies (1999), הערך "Punitive Damages" בתוך Philosophy of Law: An Encyclopedia (1999), והמאמר "Does Risk to Oneself Increase the Care Owed to Others? Law and Economics in Conflict" בכתב העת The Journal of Legal Studies, ביחד עם אריאל פורת, 2000. פרסומים נבחרים נוספים:

* COOTER R.(1987) "Torts as the Union of Liberty and Efficiency: An Essay on Causation"; Chicago-Kent Law Rev. 63(3), 523
* COOTER R.-KORNHAUSER L. (1980) "Can litigation Improve the Law Without the Help of Judges?", Journal of Legal Studies 9, 139

קישורים חיצוניים
----------------

* אתר האינטרנט הרשמי של רוברט קוטר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007424179105171
* BnF: cb123137971 (data)
* GND: 123734495
* ISNI: 0000 0001 1867 4300
* LCCN: n86872934
* NKC: vse2005278929
* NLK: KAC200002253
* NTA: 07386580X
* SNAC: w68q9wn7
* SUDOC: 032030150
* VIAF: 54215341
* WorldCat: lccn-n86872934

 |
**ענף הזית במועצת הצמחים** הוא אחד הענפים במועצת הצמחים. בעבר, התקיים כמועצת הזיתים, אולם בשנת 2010, הוא צורף כענף בתוך מועצת הצמחים. ענף זה מאגד חקלאים מגדלי זיתים, בתי בד ומשווקים רבים הקיימים בישראל. מטרתו של ענף הזית היא לפתח ולקדם את חקלאות הזיתים לשמן, לייצג את החקלאים ובתי הבד השונים, והוא חולש על תחומי מחקר, איכות שמן זית, פיתוח, קידום נושאי תקינה ואכיפה ופרסום ושיווק מוצרי הענף.

פיתוח הענף
----------

בארץ קיימים מספר רב של בתי בד המפיקים שמן ממגוון רחב של זני זיתים שונים. ענף הזית במועצת הצמחים מקדם את העברת ושיתוף הידע הטכנולוגי הרלוונטי על מנת לשפר את איכות וכמות השמן המופק מבתי הבד השונים. הענף מסייע בהדרכת בתי הבד השונים על ידע הטכנולוגי ושיתופם בניסיון שנצבר אצל המגדלים השונים בארץ. בנוסף, הוא מקדם שיפורים ופיתוחים טכנולוגיים להגדלת תפוקת עצי הזית, טיפול יעיל יותר בגפת ומעודד את המגדלים להטמיע את השינויים הטכנולוגים במטעים שלהם תוך קשר ולמידה משאר מדינות אגן הים התיכון.

בקרת איכות
----------

תווי האיכות לשמן זית ישראלי תחת פיקוח ענף הזית במועצת הצמחיםתווי האיכות לשמן זית ישראלי תחת פיקוח ענף הזית במועצת הצמחים
בשנים האחרונות תעשיית זיופי שמן הזית גדלה והשתכללה. קיימת תופעה בה לוקחים שמנים שאינם ראויים למאכל ועל ידי תהליך כימי, מצליחים להערים על בדיקות מכון התקנים הישראלי ולמכור שמן זה בחנויות. תו האיכות של ענף הזית הוא הפתרון הטוב ביותר לבעיה זו. כל יצרני שמן הזית, חברי ענף הזית, אשר נושאים את תו האיכות של הענף על בקבוקיהם נבדקים באופן שוטף על ידי חברת בקרה חיצונית המתמחה בתהליכי היצור, ומקיימת ביקורת קפדנית על בתי הבד ויצרני ומשווקי השמן ומעניק תו איכות לאלה שהשמן שלהם עומד בתקן הישראלי. השמן עובר בדיקות מעבדה מורכבות הנערכות במעבדות מקצועיות ועל ידי גוף חיצוני בלתי תלוי ובמקביל עוברים בדיקות אורגנולפטיות על ידי פאנל טועמים מוסמך IOC וזאת על מנת להבטיח לצרכן כי השמן עם תו האיכות של ענף הזית הוא איכותי ובריא. תו האיכות לשמן זית מוכר בציבור ויש לו ערך שיווקי חשוב. כיום נושאים את תו זה שמנים שהופקו על ידי למעלה מ-100 יצרני שמן זית ברחבי הארץ, רשימת המגדלים, המשווקים ובתי הבד שלהם תו איכות כזה מתעדכנת כל הזמן בעקבות בדיקות סדורות ואקראיות ונמצאת באתר של ענף הזית במועצת הצמחים.

מחקר ופיתוח
-----------

ענף הזית מסייע בפיתוח מחקרים הנוגעים לשמן זית ולגידול הזית.

פרסום ושיווק מוצרי הענף
-----------------------

ענף הזית במועצת הצמחים מסייע למגדלים, משווקים ובתי הבד השונים בפרסום שמן הזית הישראלי והעלאת המודעות לחשיבותו הבריאותית. סגולותיו הבריאותיות של שמן הזית נובעות ממרכיביו העיקריים שהם חומצות שומן חד בלתי רוויות וויטמינים רבים כגון פוליפנולים וויטמין E. צריכה של שמן זית יכולה לתרום לבריאות כלי הדם והלב ולסייע בהפחתת הסיכון למחלות לב וכלי דם. שמן זית הוא בעל השפעות אנטי דלקתיות על הגוף. ענף הזית במועצת הצמחים אחראי על פרסום, שיווק והעלאת המודעות לחשיבותו הבריאותית והתזונתית של שמן זית איכותי כמרכיב חשוב בתזונה הישראלית.

קישורים חיצוניים
----------------

* ענף הזית במועצת הצמחים.
**סיוון ששון** (נולדה ב-15 במאי 1976) היא שחקנית, ומנחה ישראלית. למדה משחק בסטודיו למשחק ניסן נתיב.

ביוגרפיה
--------

בשנת 1999 שיחקה בסדרת הטלוויזיה ״פאזל״ בתור אסיסטנטית.

בשנת 2001 שיחקה בסדרת הדרמה ״טירונות״ ששודרה בערוץ 2 תחת זכיינית השידור רשת גילמה את הגר.

בשנים 2002-2003 הנחתה בערוץ הילדים.

בשנת 2003 שיחקה בסדרה "לחיי הערבה", אשר הייתה פרודיה על הטלנובלה "לחיי האהבה". באותה השנה שיחקה גם בסדרת המערכונים "ברוכים הבאים לבית ספר חגבים" באותה השנה גם שיחקה בתפקיד אורח בעונה הראשונה של הסדרה הקומית ״הפיג'מות״ בתפקיד מיכל מנהלת אולם אירועים ובתפקיד עצמה בסוף העונה הראשונה בפרק האחרון שנקראה ״הפרק שהכי אהבתי״. שלושת הסדרות האלו ששודרו בערוץ הילדים.

בשנת 2004 שיחקה בסדרת הדרמה ״מיכאלה״ ששודרה בחברת הכבלים של HOT גילמה את זוהר קידר. באותה השנה שיחקה בסרט ״ללכת על המים״ בתפקיד מדריכת נשק. באותה השנה גם התארחה בעונה השלישית של ״הפיג'מות״ בפרק שנקרא ״דברים שרציתי לומר״. 

בשנת 2005 הנחתה את השעשועון ״כמה כמה״. באותה השנה שיחקה גם בפרק האיחוד של הסדרה הקומית ״קרובים קרובים״ שנקרא ״המצב צב״ גילמה את גליה.

בשנת 2008 שיחקה בסדרת הדרמה ״אולי הפעם״ ששודרה בערוץ Yes קולנוע ישראלי.

בשנת 2011 השתתפה בהצגה "כי בנו בחרת״ בתור שירה בתו הבכורה של אברהם. שיחקה לצד שמיל בן ארי, נגה שחר, תומר בן-דוד, ערן פרץ, יואב דונט, עפר שכטר, דורון עמית, ואורי אברהמי.

בשנת 2012 שיחקה בפרק הראשון של העונה השלישית של הסדרה הקומית ״כאן גרים בכיף״ ששודרה בערוץ עשר שיחקה בתפקיד ריקי בן הרוש. באותה השנה הופיעה בהצגה "האהוב" בלונדון של בעלה הבמאי אמיר ניזאר זועבי.

בשנת 2015 דיבבה בסרט ״סינדרלה״.

חיים אישיים
-----------

סיון ששון נשואה לבמאי אמיר ניזאר זועבי.

קישורים חיצוניים
----------------

* סיון ששון, במיזם "אישים" לתיעוד היצירה הישראלית
* סיון ששון, במסד הנתונים הקולנועיים IMDb (באנגלית)
* סיון ששון, באתר "אידיבי", מאגר הידע העברי לקולנוע ישראלי ועולמי
* סיון ששון, בארכיון הבימה
* ציפי שוחט, כרטיס זוגי: סיון ששון בין פלסטין ללונדון, באתר הארץ, 22 ביולי 2012
* איתי סגל, סיון ששון: "אנחנו לא חוגגים את יום העצמאות", באתר ynet, 23 בנובמבר 2018
* אתר למנויים בלבד איתי סגל | צילומים: יונתן בלום, קול ששון, באתר "ידיעות אחרונות", 20 בנובמבר 2018
**יעקב (ז'ק) צביה** (7 במאי 1922 – 24 ביוני 2020) היה איש מערכת הביטחון הישראלית, לוחם בפלמ"ח, קצין מודיעין בכיר בצה"ל וראש יחידה במוסד.

ביוגרפיה
--------

צביה נולד בבורסה שבטורקיה, בנם של ג'ויה (מרגלית) ושמואל סביליה. הוא עלה עם הוריו ושתי אחיותיו ב-1927 לארץ ישראל בה התגוררו בירושלים. היה פעיל בארגון ההגנה וב-1942 התגייס לפלמ"ח ושירת בפלוגה ו'. ב-1943 יצא לקורס מ"כים ובסיומו הוצב במחלקה הערבית. ב-1944 יצא לקורס מפקדי מחלקות בג'וערה ולאחר מכן מילא תפקידי מודיעין. הוא השתתף בפעילות העפלה מארצות המזרח, בליל הרכבות, בפיצוץ גשר אלנבי. ביולי 1946 נשלח למצרים כממונה על פעילות ארגון ההגנה במקום. במלחמת העצמאות מונה למפקד פלוגת מפקדה בגדוד השישי של חטיבת הראל. בגדוד היה אחראי על ארגון השיירות לירושלים ("הפורמנים").

לאחר הקמת צה"ל נשלח לקורס מפקדי גדודים ושובץ באגף המודיעין. ב-1951 מונה למפקד יחידת מודיעין 10 (יחידה 504). בתחילת 1952 יצא לקורס גבוה למודיעין ותפקידים מיוחדים. ב-1953 מונה לקצין המודיעין של פיקוד המרכז. בשנים 1954 עד 1956 פיקד על יחידת המיעוטים. בסיום תפקידו הושאל למוסד וב-1962 השתחרר משירות הקבע והמשיך לשרת בתפקידים חשאיים במוסד. במבצע מלט פיקד על כוח החילוץ להעלאת כ-750 מיהודי סוריה. בתפקידו האחרון במוסד פיקד על יחידה.

היה נשוי לרחל ואב לשלוש בנות.
נפטר ביוני 2020 ונקבר בבית העלמין בקריית שאול.

קישורים חיצוניים
----------------

* ביוגרפיה באתר הפלמ"ח
* יעקב צביה, בביצוע ראיון במסגרת פרוייקט תיעוד דור תש"ח - עמותת תולדות ישראל, סרטון באתר יוטיוב (אורך: 2:17:01)
שגיאות פרמטריות בתבנית:מקורות   
פרמטרי חובה [ נושא ] חסרים 


הברונטוזאורוס הענקי התגלה ב-1879 אך בהמשך הפך לטקסון מוטל בספק עקב דמיונו לאפטוזאורוס, דינוזאור שהתגלה אחריו. באפריל 2015 העריכו שהברונטוזאורוס הוא מין נפרד מהאפטוזאורוס והוא חזר להתקיים.
בנומנקלטורה הזואולוגית **טקסון מוטל בספק** (בלטינית: Nomen dubium) הוא טקסון מתואר בעל שם מדעי שניתן לו, ואשר לאחר זמן הוחלט שאינו רלוונטי. מונחים דומים הם: **טקסון מעורפל** (nomina ambigua) בו משתמשים באותו שם מדעי ליותר מקבוצה/מין אחד, **טקסון מעורבב** (nomina confusa) בו תרבויות שונות מערבבות את השם המדעי, **טקסון מבולבל** (nomina perplexa) בו השם המדעי כולל עוד יצורים שאינם קרובים ו**טקסון מסוכן** (nomina periculosa) בו שם מדעי שגוי עלול לסכן חיים או לפגוע בכלכלה (בקשר לחיידקים).

הדבר קורה בעיקר במאובנים שמקבלים שם אך יכולים לעבור מטקסון אחד לטקסון אחר ולהעלים אותו. לעיתים יש על כך מחלוקות בין החוקרים. הברונטוזאורוס למשל נחשב הרבה שנים ליצור שכיום מכונה אפטוזאורוס שעוד לא קיבל שם. לאחר שהוגדר האפטוזאורוס רוב הקהילה המדעית החליטה לבטל את הסוג ברונטוזאורוס. בהמשך הוחלט שהברונטוזאורוס שונה בכמה מאפיינים מהאפטזאורוס והוא חזר להתקיים. מקרה נוסף הוא היצור דמוי-התנין פרסוכוס מהטריאס שקיבל שם מדעי נפרד עקב מראה החרטום הצר שלו, אך לא נמצא לו שלד. לאחר שהתגלו מאובנים נוספים שקיבלו שמות מדעיים שונים לא הצליחו להבדיל ביניהם והסוג הפך למיותר. בהמשך התגלה שלד של היצור בנוסף לגולגולת, והבליט יותר את ההבדלים בינו למינים דומים, והוא חזר להתקיים.

הקהילה המדעית מצריכה בדיקות של המאובנים כדי להעריך כראוי את הטקסון המבוטל. אם המאובנים הושמדו היא מרשה להמציא שם מדעי חדש במקום הישן וכך לבטל אותו. 

שימוש נוסף במונח קשור לחוקרי חיידקים, כאשר שמות של כמה חיידקים נידחים על ידי הקהילה המדעית ולא ברור האם היצור קיים או לא.

קישורים חיצוניים
----------------

ויקישיתוף מדיה וקבצים בנושא **טקסון מוטל בספק** בוויקישיתוף
**אנמריה מרינקה** (ברומנית: **Anamaria Marinca**; נולדה ב-1 באפריל 1978) היא שחקנית קולנוע, טלוויזיה ותיאטרון רומנייה.

ביוגרפיה
--------

מרינקה נולדה ביאסי, אמה כנרית ואביה פרופסור לתיאטרון, בילדותה למדה לנגן על כינור, היא למדה באוניברסיטת ג'ורג'ה אנסקו לאמנויות (Universitatea Națională de Arte „George Enescu).

ב-2004 גילמה נערת ליווי במיני סדרה הבריטית-קנדית "Sex Traffic", על תפקיד זה זכתה בשלושה פרסים וביניהם פרס באפט"א לטלוויזיה, ב-2006 הופיעה בפרק של הסדרה מלון בבילון.

ב-2007 שיחקה בסרט "4 חודשים, 3 שבועות ויומיים", המתרחש ברומניה הקומוניסטית ומספר על סטודנטיות באוניברסיטה הבאות לבצע הפלה. היא זכתה לשבחים עבור תפקידה וקיבלה מועמדות לפרס האקדמיה האירופית לקולנוע. באותה שנה שיחקה פקידת קבלה במלון בסרט "נעורים ללא נעורים" המתבסס על רומן מאת הסופר הרומני מירצ'ה אליאדה.

ב-2009 בסרט "Storm" העוסק במלחמת בוסניה, באותה שנה שיחקה מכשפה בסרט הרוזנת ובסרט האירי חמש דקות של גן עדן, ב-2011 שיחקה אמנית רחוב בסרט הרומנטי "Perfect Sense".

בתיאטרון שיחקה במחזה מידה כנגד מידה.

קישורים חיצוניים
----------------

ויקישיתוף מדיה וקבצים בנושא **אנמריה מרינקה** בוויקישיתוף

* אנמריה מרינקה, במסד הנתונים הקולנועיים IMDb (באנגלית)
* אנמריה מרינקה, באתר AllMovie (באנגלית)
* אנמריה מרינקה, באתר Rotten Tomatoes (באנגלית)
* אנמריה מרינקה, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007436842605171
* BIBSYS: 8059189
* BNE: XX4764210
* BnF: cb15106173z (data)
* GND: 135769523
* ISNI: 0000 0001 1569 2116
* LCCN: no2008159510
* NKC: xx0204222
* NTA: 310385288
* SUDOC: 160779774
* VIAF: 46588534
* WorldCat: lccn-no2008159510

 |
פירוש נוסף ערך זה עוסק בתנועה מעגלית. אם התכוונתם למשמעות אחרת, ראו סיבוב (פירושונים).
GIF של כדור הארץ מסתובב סביב עצמו.
**סיבוב או תנועה סיבובית** היא תנועה מעגלית של עצם סביב ישר מרכזי**,** המכונה ***ציר סיבוב*.** צורה מישורית (דו ממדית) יכולה להסתובב בכיוון השעון או נגד כיוון השעון סביב ציר מאונך הנחתך במקום כלשהו בתוך הדמות או מחוצה לה *במרכז הסיבוב*. לגוף מוצק תלת ממדי ישנם אינסוף צירי סיבוב וזוויות סיבוב אפשריים. תנועת הסיבוב המוכרת ביותר היא זו של ספירה שמסתובבת סביב צירה המרכזי. 

סיבוב היא אחת משלוש התנועות האפשריות עבור גוף מוצק. בנוסף קיימות הזזה ושיקוף.

פיזיקה
------

 ערך מורחב – **מכניקה של גוף קשיח**  

בפיזיקה, הענף מכניקה של גוף קשיח חוקר את תכונותיהם ותנועתם של גופים קשיחים. הענף בין היתר חוקר גופים אשר מסתובבים סביב עצמם כגון הסביבון, הגירוסקופ ונדנדות.

בדינמיקה תעופתית, נושא הסיבוב ידוע בשם זוויות גוף (המכונה RPY), ומהווה תיאור של דרגות החופש לסיבוב גוף בשלושה ממדים.

אסטרונומיה
----------

הסיבוב חל על גופים רבים בחלל, כגון כדור הארץ שמסתובב סביב עצמו, השמש, הגלקסיה והיקום. באסטרונומיה, הסיבוב חל בעיקר על גופים כגון כוכבים וכוכבי לכת וכו אשר מסתובבים כולם על ציריהם. קצב הסיבוב של כוכבי הלכת במערכת השמש נמדד לראשונה על ידי מעקב אחר תכונות חזותיות. סיבוב עצמי של כוכב נמדד באמצעות אפקט דופלר או על ידי מעקב אחר תכונות בשטח הכוכב.

מהירות כדור הארץ סביב השמש היא 108,000 קמ"ש ומשלים הקפה שלמה מדי שנה.

ראו גם
------

* תנועה מעגלית - תנועה של עצם דו או תלת-ממדי במסלול מעגלי
* עקרון מאך - כינוי לרעיון, על פיו ההתמד של כל עצם מסיבי - מקורה באינטראקציה בינו לבין המסה הכוללת של העצמים ביקום, ובפיזור שלה.
* גלגול - תנועה המתקיימת כאשר שני גופים, שקיים מגע רצוף ביניהם, נעים האחד ביחס לשני בתנועה המשלבת סיבוב סביב מרכז המסה ותנועה של מרכז המסה עצמו.
* סביבון - צעצוע המסתובב על צירו.
* סיבוב אינפיניטסימלי

קישורים חיצוניים
----------------

ויקישיתוף מדיה וקבצים בנושא **סיבוב** בוויקישיתוף
* סיבוב, באתר MathWorld (באנגלית)

הערות שוליים
------------

1. ↑  מהי מהירות כדור הארץ סביב השמש? | סוכנות החלל הישראלית, באתר www.space.gov.il

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546160905171
* BnF: cb12140829c (data)
* GND: 4150619-4
* LCCN: sh85115493

 |